Frederikshavn White Hawks har netop præsenteret deres nye træner for de kommende to sæsoner. Det bliver den svenske træner Lars Ivarsson, der blandt andet har været træner i Västerås i en årrække. I øjeblikket er han træner i den svenske klub Mora IK. - Jeg glæder mig til at udvikle nogle yngre spillere og holdet. Det tror jeg er min styrke som træner. At få det bedste frem i spillerne, siger den nye træner Lars Ivarsson. Den 48-årige svensker er selv tidligere landsholdsspiller for det svenske landshold. Han er nu ansat i White Hawks på en to-årig kontrakt. - Lars Ivarsson har et stort netværk og en stor ishockeyforståelse. Så vi er sikre på, at det er den helt rigtige træner, vi har fundet, siger direktør i White Hawks, Henrik Andersen. Trænerskiftet kommer efter en katastrofal sæson, hvor White Hawks endte som nr. 7 og røg historisk hurtigt ud af slutspillet efter fire nederlage i streg i kvartfinalen til Odense Bulldogs. Lars Ivarsson starter med det samme, men flytter først til Nordjylland fra august.

Referat:
Trænerskifte i Frederikshavn White Hawks efter en katastrofal sæson både på og uden for isen. Svenske Lars Ivarsson overtager styringen.